M E S T O  S E N E C

Mierové námestie č. 8, 903 15 Senec

vydáva

**Všeobecne záväzné nariadenie č. 8/2022,**

**ktorým sa určujú výšky príspevkov na čiastočnú úhradu nákladov v školách a školských zariadeniach v zriaďovateľskej pôsobnosti mesta Senec.**

Mestské zastupiteľstvo v meste Senec, na základe samostatnej pôsobnosti podľa článku 67 a článku 68 Ústavy Slovenskej republiky a podľa § 4 ods. 1 a podľa ods. 3 písm. h) a § 6 ods. 1 zákona č. 369/1990 Zb. o obecnom zriadení v znení neskorších predpisov a podľa § 28 ods. 5, § 49 ods. 4, § 114 ods. 6, § 116 ods. 6, § 140 ods. 10 a § 141 ods. 6 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov a v súlade s § 4 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov, vydáva toto všeobecne záväzné nariadenie, ktorým sa určujú výšky príspevkov v školách a školských zariadeniach v zriaďovateľskej pôsobnosti Mesta Senec

**Článok 1.**

**Úvodné ustanovenia**

Týmto všeobecne záväzným nariadením (ďalej len „VZN“) sa určuje:

1. výška mesačného príspevku zákonného zástupcu na čiastočnú úhradu výdavkov materskej školy,
2. výška mesačného príspevku na čiastočnú úhradu výdavkov na štúdium v základnej umeleckej škole,
3. výška mesačného príspevku na čiastočnú úhradu nákladov na činnosti školského klubu detí,
4. výška príspevku na čiastočnú úhradu nákladov a výška príspevku na režijné náklady a podmienky úhrady v školskej jedálni,
5. výška príspevku počas prerušenia vyučovania a zatvorenia škôl a školských zariadení na základe vyhlásenia krízovej situácie, mimoriadnej situácie, núdzového stavu, výnimočného stavu, vojnového stavu alebo vypovedania vojny.

**Článok 2.**

**Základné pojmy**

1. Pre účely tohto VZN sa za neplnoletého žiaka považuje osoba do dovŕšenia 18. roku veku a za plnoletého žiaka osoba po dovŕšení 18. roku veku.
2. Stravníkom v školskej jedálni a výdajnej školskej jedálni pre účely tohto VZN je dieťa materskej školy a žiak základnej školy.

**Článok 3.**

**Príspevok zákonného zástupcu na čiastočnú úhradu výdavkov materskej školy**

1. V zmysle § 28 zákona č. 127/2021 Z. z. ktorým sa mení zákon č. 245/2008 Z. z. o výchove a vzdelávaní (ďalej len „školský zákon“) a o zmene a doplnení niektorých zákonov v znení neskorších predpisov, vzdelávanie v materských školách sa uskutočňuje za čiastočnú úhradu jej výdavkov. Výška mesačného príspevku zákonného zástupcu na čiastočnú úhradu výdavkov za pobyt dieťaťa v MŠ v zriaďovateľskej pôsobnosti mesta Senec **sa určuje na 23 € mesačne.**
2. Príspevok sa uhrádza vopred do 10. dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza. Pri neuhradení poplatku zákonným zástupcom za predchádzajúce tri mesiace, rozhodne riaditeľ o predčasnom skončení predprimárneho vzdelávania dieťaťa.
3. Príspevok v materskej škole sa neuhrádza za dieťa:
4. pre ktoré je predprimárne vzdelávanie povinné,
5. ak zákonný zástupca dieťaťa predloží riaditeľovi materskej školy doklad o tom, že je poberateľom dávky v hmotnej núdzi a príspevkov k dávke v hmotnej núdzi,
6. ktoré je umiestnené v zariadení na základe rozhodnutia súdu.
7. Príspevok zákonného zástupcu na čiastočnú úhradu nákladov materskej školy je znížený o sumu 5 eur mesačne (tzv. zamestnanecká zľava) pre deti zamestnancov pracujúcich v školách v školských zariadeniach (ďalej len „zamestnanec“) v zriaďovateľskej pôsobnosti Mesta Senec.

Zamestnanec, ktorý je v trvalom pracovnom pomere a po uplynutí skúšobnej doby si dané zníženie príspevku (o 5 eur) môže uplatniť u zamestnávateľa, alebo riaditeľa školy, školského zariadenia, ktoré jeho dieťa navštevuje a zariadenie  je v zriaďovateľskej pôsobnosti Mesta Senec.

1. V prípade, ak dieťa navštevuje materskú školu počas letnej činnosti (počas mesiacov júl a august) čo len jeden deň, zákonný zástupca je povinný uhradiť výšku mesačného príspevku na čiastočnú úhradu výdavkov za pobyt dieťaťa v materskej škole v plnej výške v súlade s článkom 3 ods. 1.

**Článok 4.**

**Príspevok na čiastočnú úhradu výdavkov na štúdium v základnej umeleckej škole**

1. Príspevok v základnej umeleckej škole v zriaďovateľskej pôsobnosti Mesta Senec sa určuje v nasledovnej výške:

|  |  |  |  |
| --- | --- | --- | --- |
| **Prípravné štúdium** | individuálne vyučovanie | 13,00 € | mesačne |
|  | kolektívne vyučovanie | 13,00 € |
| **Základné štúdium** | | | |
| kolektívne vyučovanie | výtvarný odbor | 13,00 € | mesačne |
| tanečný odbor | 13,00 € |
| literárno-dramatický odbor | 13,00 € |
| individuálne vyučovanie | hudobný odbor | 15,00 € |

1. V zmysle § 49 zákona č. 245/2008 Z. z. prispieva dospelá osoba na čiastočnú úhradu nákladov spojených so štúdiom na základnej umeleckej škole mesačne sumou: **23 €/ mesiac.**
2. Dospelí študenti (nad 18 r.) denného štúdia na strednej a vysokej škole, ktorí nie sú zárobkovo činní, na čiastočnú úhradu nákladov spojených so štúdiom na základnej umeleckej škole prispievajú **17 €/ mesiac**.
3. Zriaďovateľ základnej umeleckej školy môže rozhodnúť o znížení alebo odpustení príspevku, ak plnoletý žiak alebo zákonný zástupca neplnoletého žiaka o to písomne požiada a predloží doklad o tom, že je poberateľom dávky v hmotnej núdzi a príspevku k dávke v hmotnej núdzi (zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov).
4. V prípade zdravotne postihnutého dieťaťa, a v prípade ak z jednej rodiny navštevuje základnú umeleckú školu tri a viac detí, znižuje sa úhrada na 50 % sumy v príslušnom odbore.
5. Príspevok sa uhrádza vopred do 10. dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza. Pri neuhradení poplatku plnoletého žiaka alebo zákonným zástupcom neplnoletého žiaka za predchádzajúce tri mesiace rozhodne riaditeľ o predčasnom skončení štúdia žiaka.

**Článok 5.**

**Príspevok na čiastočnú úhradu nákladov na činnosti**

**školského klubu detí**

1. V zmysle § 114 školského zákona príspevok na čiastočnú úhradu nákladov za pobyt dieťaťa v školskom klube detí v zriaďovateľskej pôsobnosti Mesta Senec sa určuje vo výške **21 €**/mesiac za jedno dieťa.
2. V prípade, ak má zákonný zástupca dve a viac detí, ktoré súčasne navštevujú školský klub detí, ktorý je súčasťou niektorej zo škôl v zriaďovateľskej pôsobnosti mesta Senec, výška poplatku sa určuje na **16 €**/ mesiac za každé dieťa (toto neplatí, ak sa uplatňuje zamestnanecká zľava).

2a) Príspevok na čiastočnú úhradu nákladov na činnosť školského klubu detí je znížený o sumu 5 eur mesačne (tzv. zamestnanecká zľava) pre deti zamestnancov pracujúcich v školách v školských zariadeniach (ďalej len „zamestnanec“) v zriaďovateľskej pôsobnosti Mesta Senec.

Zamestnanec, ktorý je v trvalom pracovnom pomere a po uplynutí skúšobnej doby si dané zníženie príspevku (o 5 eur) môže uplatniť u zamestnávateľa, alebo riaditeľa školy, školského zariadenia, ktoré jeho dieťa navštevuje a zariadenie je v zriaďovateľskej pôsobnosti Mesta Senec.

1. Príspevok sa uhrádza vopred do 10. dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza. Pri neuhradení poplatku zákonným zástupcom za predchádzajúce tri mesiace rozhodne riaditeľ základnej školy, ktorej je školský klub detí súčasťou, o ukončení dochádzky dieťaťa do školského klubu detí.
2. Zriaďovateľ školského klubu môže rozhodnúť o znížení alebo odpustení príspevku na čiastočnú úhradu nákladov za pobyt v školskom klube detí, ak zákonný zástupca o to písomne požiada a predloží doklad o tom, že je poberateľom dávky v hmotnej núdzi a príspevku k dávke hmotnej núdzi (zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov).

**Článok 6.**

**Príspevok na čiastočnú úhradu nákladov a výška príspevku na režijné náklady a podmienky úhrady za poskytovanie stravy v školskej jedálni**

1. Školské jedálne pri základných školách a školské jedálne pri materských školách, ktorých zriaďovateľom je Mesto Senec, poskytujú stravovanie deťom a žiakom za čiastočnú úhradu nákladov, ktoré uhrádza zákonný zástupca *(ďalej aj ako „ZZ“)* vo výške nákladov na nákup potravín podľa vekových kategórií stravníkov v nadväznosti na odporúčané výživové dávky. Zákonný zástupca čiastočne prispieva aj na úhradu režijných nákladov *(viď. tabuľka).*
2. Výšku nákladov na nákup potravín podľa vekových kategórií stravníkov určujú finančné pásma na nákup potravín na jedno jedlo. Sú stanovené Ministerstvom školstva, vedy, výskumu a športu Slovenskej republiky.
3. Mesto Senec, ako zriaďovateľ školských jedální pri základných a materských školách určuje 3. pásmo podľa platných *Finančných pásiem na nákup potravín na jedno jedlo podľa vekových kategórií stravníkov s platnosťou od 01.09.2019.*
4. Príspevok, ktorý uhrádza zákonný zástupca dieťaťa alebo žiaka vo výške nákladov na nákup potravín podľa vekových kategórií stravníkov v nadväznosti na odporúčané výživové dávky a príspevok na čiastočnú úhradu režijných nákladov, je určený za každý stravovací deň nasledovne:

|  |  |  |  |  |  |  |
| --- | --- | --- | --- | --- | --- | --- |
| **Školské jedálne pri materských a základných školách v zriaďovateľskej pôsobnosti mesta Senec, ktorých stravníkom je dieťa alebo žiak školského zariadenia v zriaďovateľskej pôsobnosti mesta Senec** | | | | | | |
|  | **Náklady na nákup potravín na jedno jedlo 3. finančné pásmo** | | | **spolu náklady na nákup potravín** | **príspevok ZZ na režijné náklady** | **výška poplatku ZZ na jeden deň spolu\*** |
| **desiata v €/deň** | **obed v €/deň** | **olovrant v €/deň** |
| **Dieťa v MŠ** | 0,38 € | 0,90 € | 0,26 € | 1,54 € | 0,50 € | 2,04 € |
| **Žiak v ZŠ (od 6 do 11 rokov)** | 0,00 € | 1,21 € | 0,00 € | 1,21 € | 0,50 € | 1,71 € |
| **Žiak v ZŠ ( od 11 do 15 rokov)** | 0,00 € | 1,30 € | 0,00 € | 1,30 € | 0,50 € | 1,80 € |
| **Dospelá osoba** | 0,00 € | 1,41 € | 0,00 € | 1,41 € | 1,87 € | 3,28 € |

|  |  |  |  |  |  |  |
| --- | --- | --- | --- | --- | --- | --- |
| **Výška príspevkov za stravníkov (deti, žiakov, študentov, dospelých) ktorí nenavštevujú školské zariadenia v zriaďovateľskej pôsobnosti mesta Senec (cudzí stravníci)** | | | | | | |
|  | **Náklady na nákup potravín na jedno jedlo 3. finančné pásmo** | | | **spolu náklady na nákup potravín** | **príspevok ZZ na režijné náklady** | **výška poplatku ZZ na jeden deň spolu\*** |
| **desiata v €/deň** | **obed v €/deň** | **olovrant v €/deň** |
| **Dieťa v MŠ** | 0,38 € | 0,90 € | 0,26 € | 1,54 € | 1,87 € | 3,41 € |
| **Žiak v ZŠ (od 6 do 11 rokov)** | 0,00 € | 1,21 € | 0,00 € | 1,21 € | 1,87 € | 3,08 € |
| **Žiak v ZŠ ( od 11 do 15 rokov)** | 0,00 € | 1,30 € | 0,00 € | 1,30 € | 1,87 € | 3,17 € |
| **Žiaci od 15 do 19 r. (študenti strednej školy)** | 0,00 € | 1,41 € | 0,00 € | 1,41 € | 1,87 € | 3,28 € |
| **Dospelá osoba** | 0,00 € | 1,41 € | 0,00 € | 1,41 € | 1,87 € | 3,28 € |

1. Zákonný zástupca dieťaťa alebo žiaka prispieva na úhradu režijných nákladov na stravovanie vzniknutých v školskej jedálni sumou vo výške 0,50 eur za každý obed počas školského roka (paušálne 10 eur/mesiac), ktorú bude uhrádzať vždy mesiac vopred do 25. dňa predchádzajúceho mesiaca.
2. Dospelá osoba prispieva na úplnú úhradu nákladov vo výške nákladov na nákup potravín 1,41 € a réžiu vo výške 1,87 €, spolu: 3,28 €/deň.
3. Výroba jedál a nápojov pre dospelých stravníkov sa zabezpečuje podľa vekovej kategórie stravníkov 15-18/19 ročných a úhrada sa realizuje podľa Zákonníka práce.
4. Zriaďovateľ školskej jedálne môže rozhodnúť o znížení alebo odpustení príspevku na čiastočnú úhradu nákladov a príspevku na režijné náklady, ak zákonný zástupca predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

**Článok 7.**

**Príspevok počas prerušenia vyučovania a zatvorenia škôl a školských zariadení na základe vyhlásenia krízovej situácie, mimoriadnej situácie, núdzového stavu, výnimočného stavu, vojnového stavu alebo vypovedania vojny.**

V prípade prerušenia vyučovania v školách a školských zariadeniach alebo v prípade uzatvorenia škôl a školských zariadení v zriaďovateľskej pôsobnosti mesta Senec na základe rozhodnutia príslušných orgánov pri vyhlásení krízovej situácie, mimoriadnej situácie, núdzového stavu, výnimočného stavu, vojnového stavu alebo vypovedania vojny, neuhrádza zákonný zástupca dieťaťa alebo žiaka žiadne príspevky podľa Článku 3 až Článku 6 tohto VZN odo dňa vyhlásenia prerušenia vyučovania alebo uzatvorenia škôl a školských zariadení.

Zaplatená alikvotná časť mesačného príspevku za obdobie odo dňa vyhlásenia prerušenia vyučovania alebo uzatvorenia škôl a školských zariadení sa započíta za obdobie, kedy sa ukončí prerušenie vyučovania alebo uzatvorenie škôl a školských zariadení bez ohľadu na to, či počas tohto obdobia nastane prechod na nový školský rok. V takom prípade bude zákonný zástupca informovaný najneskôr ku koncu školského roka, t. j. do 31. 8. príslušného kalendárneho roka o výške finančných prostriedkov, ktorá sa započíta na obdobie ďalšieho školského roka, najneskôr do 30 dní od obnovenia vyučovania a prevádzky v školách a školských zariadeniach.

Škola a školské zariadenie zašle v lehote do 30 dní odo dňa začatia nasledujúceho školského roka nasledujúceho po školskom roku, v ktorom prišlo k uzatvoreniu škôl a školských zariadení, najneskôr do 30 dní od obnovenia vyučovania a prevádzky v školách a školských zariadeniach nevyčerpané mesačné príspevky na bankový účet zákonným zástupcom detí a žiakov, ktorí v ďalšom školskom roku nebudú navštevovať príslušnú školu alebo školské zariadenie.

**V prípade, že škola alebo školské zariadenie poskytuje počas uzatvorenia škôl a školských zariadení náhradný spôsob vyučovania (napr. dištančnou formou), mesačný príspevok bude zákonný zástupca dieťaťa alebo žiaka hradiť v plnej výške stanovenej podľa predchádzajúcich článkov VZN za predpokladu, že sa dieťa alebo žiak preukázateľne zúčastnil náhradnej formy vyučovania a zákonní zástupcovia budú o tejto skutočnosti informovaní.**

**Článok 8.**

**Záverečné ustanovenia**

1. Návrh tohto VZN, bol zverejnený na úradnej tabuli, aj na internetovej adrese mesta, v období od 26.08.2022 do 05.09.2022.
2. Mestské zastupiteľstvo v Senci sa na tomto VZN, uznieslo dňa 13.09.2022.
3. Toto VZN nadobúda účinnosť od 01.10.2022.

.....................................

Ing. Dušan Badinský

primátor mesta